Artūras Orlauskas

Artūras Orlauskas (pseudonimas Zakarauskas; g. 1962 m. balandžio 21 d. Kaune) – lietuvių humoristas ir politikas, Šeimų sąjūdžio veikėjas.

Biografija

Išsilavinimas 
1978 m. baigė Kauno 1-ąją vaikų muzikos mokyklą, 1980 m. baigė Kauno 28-ąją vidurinę mokyklą, 1986 m. baigė Kauno politechnikos instituto Mašinų gamybos fakultetą (inžinierius technologas).

VRK anketose klaidingai nurodinėjo 2006 m. baigęs LŽŪA. 2022 m. VDU ŽŪA paskelbė, kad akademijos nebaigė: 2011 m. išbrauktas iš sąrašų, kaip negrįžęs iš akademinių atostogų.

Visuomeninė veikla 
2002–2022 m. Lietuvos satyros ir jumoro kūrėjų asociacijos prezidentas. 2007–2014 m. Lietuvos Nacionalinės vandensvydžio lygos prezidentas. Buvęs Autorinių gretutinių teisių agentūros (AGATA) tarybos narys.

Buvo VšĮ „Pono Zakarausko estrados teatras“ direktorius, VšĮ „Socialinių projektų studija“ direktorius. Dabartinis VšĮ „Komiko teatras“ direktorius.

Asmeninis gyvenimas 
2005 m. tuometinė A. Orlausko žmona Vitalija Orlauskienė paskelbė, kad atsitiktinai sužinojo, jog su 11 metų jaunesne sugyventine laiką leidžiantis teisėtas vyras ir vaikų tėvas A. Orlauskas slapta ėmė vykdyti teisminę skyrybų procedūrą. Vaikai iš pirmos santuokos – Ieva ir Martynas.

2006 m. vedė 11 metų jaunesnę Editą Tamulevičiūtę, tapusią E. Orlauskiene. 2007 m. susilaukė sūnaus Marko. Dirba mokyklos-darželio administratore.

Politinė karjera

Kauno rajonas ir miestas 
2003–2007 m. ir 2007–2011 m. Kauno rajono savivaldybės tarybų narys, 2005–2007 m. Kauno rajono savivaldybės mero pavaduotojas. 2011–2015 m. Kauno miesto savivaldybės tarybos narys.

Pašalinimas 
2011 m. rugpjūčio mėn. A. Orlausko iniciatyva Kauno klinikinės ligoninės laikinuoju vadovu paskirtas Eduardas Vaitkus. A.Orlauskas į ligoninę atėjo su antstoliu ir šaltkalviu, pareikalavo išgręžti vadovo kabineto ir stalčių spynas. Po dviejų dienų Kauno miesto apylinkės teismas įsakymą dėl E.Vaitkaus paskyrimo laikinuoju Kauno klinikinės ligoninės vadovu pripažino neteisėtu.

2011 m. lapkričio mėn. Lietuvos socialdemokratų partijos prezidiumas nutarė, kad tokiais veiksmais A. Orlauskas savo veiksmais žemino partijos autoritetą ir A. Orlauską pašalino iš partijos.

Kiti rinkimai 
 2004 m. su Naująja Sąjunga dalyvavo Europarlamento rinkimuose. Į Europarlamentą nepateko.
 2004 m. su Naująja Sąjunga dalyvavo Seimo rinkimuose. Į Seimą nepateko.
 2008 m. su Naująja Sąjunga dalyvavo Seimo rinkimuose. Į Seimą nepateko.
 2012 m. su partija Tvarka ir teisingumas dalyvavo Seimo rinkimuose. Į Seimą nepateko.
 2015 m. deklaravo gyv. vietą Šiauliuose, dalyvavo Šiaulių m. savivaldybės tarybos rinkimuose su visuomeniniu rinkimų komitetu „Valerijaus Simulik judėjimas „Už Šiaulius“. Į tarybą nepateko.
 2016 m. su Lietuvos laisvės sąjunga (liberalai) (pirm. Artūras Zuokas) dalyvavo Seimo rinkimuose. Į Seimą nepateko.

Šeimų maršas 
 2020 m. skelbė klaidingus teiginius apie COVID-19 vakcinas, aiškino, kad jos neveikia, platino vakcinų priešininkų teiginius.
 Nuo 2021 m. vasario 4 d. savo Youtube kanale periodiškai publikuoja politinius monologus „Iš kiemo pusės“ ir „Trumpai“ bei „O jei rimtai“, skelbia „Šeimų maršo“ ir „Šeimų sąjūdžio“ pareiškimus.
 2021 m. gegužės 15 d. organizavo „Didįjį šeimos gynimo maršą“, kuriame oponuota konvencijai dėl smurto prieš moteris ir smurto artimoje aplinkoje prevencijos ir kovos su juo, Partnerystės įstatymui. Prieš renginį grasino nušluoti „nafig“ visą tą Seimą. Renginio metu nelegaliai naudoti svetimi muzikiniai kūriniai be jų autorių sutikimo. Renginyje dalyvavo ~10 tūkst. žmonių.
 2021 m. rugsėjo 10 d. organizavo „Šeimų sąjūdžio“ mitingą Katedros aikštėje. Susirinko ~5 tūkst. žmonių.
 2022 m. gegužės 15 d. Jadagonių kaimo „Pušyno poilsiavietėje“ organizavo Didįjį šeimos gynimo maršą. Jame susirinko ~700 dalyvių.
 2022 m. liepą aktyviai skleidė dezinformaciją socialiniuose tinkluose apie 2022 m. Rusijos invaziją į Ukrainą.
 2022 m. spalį visuomenininkas Andrius Tapinas pranešė, kad Vilniaus apylinkės teismas priėmė jo ir „Laisvės TV“ 63 puslapių ieškinį A. Orlauskui dėl skelbiamo „klaidinančio ir šmeižiančio“ turinio.
 2022 m. spalio 22 d. organizavo „Šeimų sąjūdžio“ mitingą Katedros aikštėje. Jame dalyvavo apie tūkstantį žmonių.
 2022 m. spalio 14 d. paskelbta, kad A. Orlauskas su LVŽS dalyvaus 2023 m. savivaldybių tarybų rinkimuose ir sieks Kauno rajono savivaldybės mero posto. Prieš rinkimus deklaravo, disponuojantis ~519 tūkst. eurų turtu.

Kūryba

TV ir humoro projektai 
 1983 m. įkūrė humoro ansamblį „Alergija“.
 1989 m. humoro duetą „Du Artūrai“.
 1990 m. su kompozitoriumi K. Lušu ir poetu G. Patacku pastatė antisovietinį miuziklą „Gulago univermagas“.
 1992 m. humoro TV laidos „Bentski šou“ bendraautoris.
 1994–1999 m. TV laidos „Šou bulvaras“ autorius, aktorius ir prodiuseris.
 1995–1998 m. humoro žygių per Lietuvą autorius ir režisierius. (1998 m. žygyje dalyvavo Rusijos humoristas Jefimas Šifrinas).
 1999–2001 m. TV humoro serialo „Kaimynai“ autorius, prodiuseris, aktorius.
 2002 m TV humoro serialo „Kareiviški batai“ autorius, prodiuseris, aktorius.
 2000–2014 m. „Lietuvos komiko vakaro“ scenaristas, režisierius, vedėjas ir prodiuseris.
 2003–2004 m. TV laidos „Šeštadienio šou“ autorius ir vedėjas (su V. Šapranausku).
 2005–2006 m. TV laidos „Kioskelis“ autorius ir vedėjas.
 2009–2010 m. su grupės „Rondo“  atstovu Aleksandru Ivanausku iki pusfinalio dalyvavo LNK muzikiniame šou „Žvaigždžių duetai 3“.
 2012–2013 m. TV laidos „Komikų klubas“ autorius ir vedėjas.
 2013 m. spektaklio „Traukinys“ (komedija) autorius, režisierius ir aktorius.
 2014 m. komedijos „Abstinento pagirios“ autorius, režisierius, aktorius (kostiumų dailininkas Aleksandras Pogrebnojus).
 2014–2015 m. TV laidos „Vakar. Gyvai“ autorius ir vedėjas.
 2015–2016 m. TV laidos „Muzikinis gimtadienis“ autorius ir vedėjas.
 2016 m. TV laidos „Kartų kovos“ vedėjas.
 2016 m. Humoro šou „Meilės receptai“ autorius ir režisierius.
 2016 m. Juodojo humoro šou „Sex Tabu be/ne Tabu“ autorius ir atlikėjas.
 2014 m. TV laidos „Dviračio šou“ aktorius
 2018–2019 m. publicistinės TV laidos „Čempionai“ prodiuseris ir vedėjas.

Diskografja 
36 dainų autorius. Populiariausios – „Išeiginė“, „Pirma meilė“, „Tu žinai“, „Tu gražiausia iš visų“.
 1993 m. MK  „O, Bentski“ (monologai anekdotai)
 1995 m. CD ir MK „Europos bamba“ (dainos)
 1995 m. MK „Du Artūrai“ (monologai, miniatiūros, anekdotai)
 1997 m. MK „Zakarausko šou“ (monologai, anekdotai)
 2001 m. CD  ir MK „Išeiginė” (dainos)
 2004 m. CD „Geriausi gabalai“ (dainos, anekdotai)
 2013 m. CD „Auksinė kolekcija“ (dainos).

Bibliografija 
 1999 m. „Kaimynai“
 2001 m. „Nuo „Alergijos“ iki „Kaimynų“
 2002 m. „100 anekdotų ir 100 aforizmų“ sudarytojas.

Filmografija

Įvertinimas 
 1991 m. Lenkijos kabaretų festivalio Torūnėje laureatas;
 1997 m. „Barchtnyj sezon” TV laidų festivalis (Kijivas). „Šou bulvaras” tapo nominantu;
 2000 m. festivalis „Jalta-2000”. Serialas „Kaimynai”, tapo nominantu;
 2003 m. LR Prezidento (R. Pakso) atminimo medalis;
 2004 m. Seimo Pirmininko (A. Paulausko) garbės raštas;
 2010 m. KKSD medalis už nuopelnus Lietuvos sportui;
 2012 m. KKSD medalis už nuopelnus Lietuvos sportui;
 2014 m. tarptautinių humoro ir estrados konkursų Volgograde ir Gelendžike laureatas;
 2015 m. LR Kultūros ministerijos Padėkos raštas už nuopelnus scenos menui.

Sporto rezultatai 
 1977, 2003 m. Lietuvos vandensvydžio čempionato bronzos medalininkas;
 1978–1980, 2004 m. Lietuvos vandensvydžio čempionas;
 2010 m. Pasaulio veteranų čempionato Švedijoje vandensvydžio vicečempionas.

Šaltiniai

Nuorodos 
 IMDb profilis

Lietuvos aktoriai
Lietuvos humoristai
Lietuvos inžinieriai
Lietuvos laidų vedėjai
Lietuvos vandensvydininkai
Kauno politikai